  Майя Бывальцева 30-тӥ пӧсьтолэзе Кияса черкогуртысь «Юность» стадионын скандинав амалэн ветлонъя нырысетӥез ёроскуспо фестиваль ортчиз. Ужрад 150-лэсь трос адямиез огазеяз. Со сярысь Удмуртиысь тӧролэн но кивалтэтлэн пресс-службаез ивортэ. Фестивале Каракулино, Дэри, Пичи Пурга, Кияса ёросъёсысь но Сарапулысь калыклы мерлыко юрттэт сётонъя центръёслэн командаоссы, Кияса ёросысь ветеранъёслэн огазеяськонъёссылэн ыстэм муртъёссы пыриськизы. Ужрад Росси азьмуртэн кичӧлтэм «Демография» йӧскалык ӵектосэз быдэсъян улсын но Удмуртиын скандинав амалэн ветлонэз азинтон вылысь радъяськиз Нылкышноос пӧлын нырысетӥ инты басьтӥз Сарапулысь Татьяна Валеева, солэн улосчиез Надежда Юшкова кыкетӥ луиз. Куинетӥ интыын Дэри ёросысь Ольга Матвеева. Воргоронъёс кык иськемын кужымзэс мертазы. Зарни медаль басьтӥз Сарапулысь Николай Валеев. Киясаысь Виталий Чиков кыкетӥ инты басьтӥз, куинетӥ - Пичи Пургаысь Василий Тимофеев. «Шулдыр стартъёсын» кужмооссэ командаосты шараязы. Татын тужгес удалтӥз сарапулъёслы. Соослы кӧня ке гинэ келязы Дэриысь вуэм куноос. Бронза медаль Кияса ёрослэн командаезлы сюриз. Нырысетӥ ёроскуспо фестивальлэсь нимысьтыз дипломзэ тужгес арлыдоезлы пыриськисьлы – Кияса черкогуртын улӥсь 84 аресъем Мулланазип Маннаповлы сётӥзы Фестивалез ворсаса, Кияса ёросысь калыклы мерлыко юрттэт сётонъя центрлэн кивалтӥсез Тамара Новосёлова ваньзылы тазалык но тазалыко кема улон сӥзиз. Солэн верамезъя, центръёслэн командаоссы куспын скандинав амалэн ветлонъя фестивалез Киясаын арлы быдэ ортчытъяны пумкылъян кутэмын, табере соос элькун инлыкен радъяськозы. Ватсалом, фестиваль улсын суредасьлы Пётр Кривоноговлы сӥзем адӟытонэн тодматӥзы. «Тазалык» плоащадкаын эмчиос пыриськисьёслэсь вирзӥбетсэс мертазы, визь-кенеш сётӥзы. Со сяна, ӧнерчиос тылпулэсь утиськон куронъёс сярысь веразы. Киясаысь чеберлыко киужъёсъя юртысь кибашлыос асьсэ ужъёссэс возьматӥзы.  Тегъёс: Мерлык Спорт Тазалык Удмуртия Кияса  